Diari Oficial de la Generalitat Valenciana


Sumari del DOGV 4371, del 05-11-2002 (2002/11445)

ACORD de 30 de setembre de 2002, de la Comissió Territorial d'Urbanisme de València, relatiu a la modificació puntual núm. 32 del Pla General d'Ordenació Urbana del municipi de l'Alcora.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4371

Data del DOGV
:   05-11-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/11459


Data del document
:   30-09-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Alcora, l'
    * pla d'urbanisme

ACORD de 30 de setembre de 2002, de la Comissió Territorial d'Urbanisme de València, relatiu a la modificació puntual núm. 32 del Pla General d'Ordenació Urbana del municipi de l'Alcora. [2002/11652]
  
Vist l'expedient relatiu a la modificació puntual núm. 32 del Pla General d'Ordenació Urbana del municipi de l'Alcora, i de conformitat amb els següents:
  
Antecedents
  
Primer
  
El Ple de l'Ajuntament, en sessió de 7 de maig de 2002, va adoptar l'acord d'exposar al públic la modificació núm. 32 del PGOU relativa a la desafectació de la superfície dotacional com a servici públic (casa quarter de la Guàrdia Civil) i es manté l'ús residencial per a habitatges de promoció pública, per mitjà d'edictes inserits en el DOGV número 4.260, de 30 de maig de 2002, i el periòdic Mediterráneo de data 17 de maig de 2002. Durant el tràmit d'exposició pública no es va produir cap al·legació, i es va aprovar provisionalment per Acord del Ple de data 30 de juliol de 2002.
  
El projecte de modificació va tindre entrada en el Registre General de la Conselleria d'Obres Públiques, Urbanisme i Transports a Castelló, el 19 d'agost de 2002.
  
Segon
  
El projecte està compost de memòria informativa, memòria justificativa plans d'informació i plans d'ordenació.
  
Tercer
  
La present modificació puntual pretén reduir la superfície que el Pla General destinava a servici públic casa quarter de la Guàrdia Civil, de manera que de 1.350 m² de parcel·la destinada a este ús, 600 m² passen a ser d'ús residencial amb destinació a habitatges de promoció pública, amb idèntic aprofitament urbanístic, i es manté la superfície restant de 750 m² amb el mateix ús.
  
La proposta de reducció de superfície dotacional destinada a servici públic sorgix amb motiu que la Direcció General de la Guàrdia Civil posa a disposició de la Gerència d'Infraestructures de la Seguretat de l'Estat la parcel·la, i este organisme és qui fa amb posterioritat entrega a l'Ajuntament del sobrant de terrenys que com a conseqüència de la disminució del personal i la limitada necessitat del cos, es va entendre que no era necessària per als seus propòsits la totalitat de la parcel·la, i se cedix amb això una porció de 600 m² de superfície a l'Ajuntament.
  
Segons s'assenyala en la memòria, el Pla General determina com a residencial la dotació SP per a la ubicació d'una casa quarter per a la Guàrdia Civil, situada en la subzona del sòl urbà 1a, Intensiva Casc, en la qual establix, entre altres paràmetres, un nombre de plantes màxim que per a la totalitat parcel·la és de 5 + àtic. Amb la modificació, es manté el mateix ús residencial i la mateixa intensitat, però en compte de destinar-se per a habitatges de la Guàrdia Civil es destinarà per a habitatges en algun règim de promoció pública. Així, amb estos canvis no s'augmenta el nombre d'habitatges, perquè la dotació SP, casa quarter de la Guàrdia Civil, consistiria probablement en habitatges i únicament unes xicotetes oficines i aparcament en planta baixa i inferiors a la baixa, si fóra el cas.
  
La present modificació puntual implica l'alteració dels plans d'ordenació números 8B i 12B del PGOU de l'Alcora.
  
Quart
  
No s'han sol·licitat informes ja que es troba en l'expedient administratiu municipal l'acta de desafectació de data 28 de setembre de 2000 del solar afectat per la modificació en què la Direcció General de la Guàrdia Civil posa a la disposició de la Gerència d'Infraestructures de la Seguretat de l'Estat la parcel·la de 600 m² segregada de la total, així com l'acta d'entrega a l'Ajuntament dels mencionats terrenys de data 26 d'octubre de 2000.
  
Fonaments de dret
  
Primer
  
La tramitació ha sigut correcta en compliment del que disposa l'article 38 i la documentació està completa en compliment del que establix l'article 27 en relació al 55, tots estos de la Llei 6/94, de la Generalitat Valenciana, Reguladora de l'Activitat Urbanística (LRAU)
  
Segon
  
La modificació puntual número 32 del PGOU de l'Alcora comporta una variació del sòl dotacional SP identificat com a casa quarter de la Guàrdia Civil, situat en el nucli urbà de la població, de manera que part del sòl es destina ara a habitatges de promoció pública, sense augment d'edificabilitat ni de densitat, encara que amb la modificació decau de la seua condició de dotació SP la porció de parcel·la de 600 m² segregada.
  
Així les coses, i per a un correcte enjudiciament de la modificació es tracta ara d'aclarir el sentit en què s'ha d'aplicar per al present cas el contingut de l'article 55.3 de la LRAU que assenyala, ?Tota alteració de l'ordenació establida per un pla que augmente l'aprofitament lucratiu privat d'algun terreny o desafecte el sòl de la destinació pública, haurà de preveure les mesures compensatòries necessàries per a mantindre la proporció i la qualitat de les dotacions públiques previstes respecte a l'aprofitament, sense augmentar este en detriment de la millor realització possible dels estàndards legals de qualitat de l'ordenació?.
  
En el present cas es pot afirmar que es manté la proporció i qualitat de les dotacions públiques previstes respecte a l'aprofitament, ja que no es produïx variació en els aspectes d'ús i edificabilitat, és a dir, l'ús a què va destinada la porció segregada de la dotació inicialment destinada a casa quarter de la Guàrdia Civil és el mateix que el que ara es proposa amb la modificació que és el residencial per a la construcció d'habitatges, en este cas en règim de promoció pública. D'altra banda, l'edificabilitat es manté ja que no es varien els paràmetres d'edificacció que el pla assigna a la parcel·la.
  
Ara cal qüestionar si es produïx o no desafectació de sòl de destinació pública. En principi, és cert que es desafecta una porció de sòl que inicialment era dotacional, i que amb la modificació decau de tal condició, no obstant això, la destinació de la parcel·la es manté com a pública, atés que la propietat és municipal i el que es pretén és la construcció d'habitatges de promoció pública. A més, en l'esperit de la LRAU i concretament en articles com el 30.2, s'assenyala un possible sistema per a abundar en el compliment d'objectius complementaris en el desenrotllament dels programes, i s'adopten mesures com l'afectació de finques a la construcció amb fins socials o l'establiment de preus màxims de venda, les dues situacions que es donen per al cas de la construcció d'habitatges de promoció pública, per la qual cosa s'entén que este fet adquirix un caràcter complementari i equivalent, entre altres, a la cessió de reserves dotacionals a la qual necessàriament està obligat l'urbanitzador. D'altra banda, la mateixa Comissió Territorial d'Urbanisme de Castelló, en l'expedient 980662, instruït amb motiu de l'aprovació definitiva de la modificació núm. 5 del Pla General de Morella, va acordar l'aprovació definitiva del trasllat a nova ubicació i desafectació de la casa quarter de la Guàrdia Civil, en un expedient de característiques semblants, i s'establix ja un precedent respecte d'això.
  
D'altra banda, es justifica el compliment de l'article 17 de l'annex al Reglament de Planejament ja que en no produir-se augment d'aprofitament i entendre's certa equivalència dotacional per constituir semblants usos, es manté l'equilibri entre dotacions i aprofitament. La modificació, a més, no suposa augment en el nombre d'habitatges, per la qual cosa no s'augmenta la densitat global de la zona.
  
Tercer
  
Per tot això, ja que es justifica que no queden vulnerats els preceptes legals d'aplicació i queda justificat l'interés públic local que, de conformitat amb el que disposa l'article 40.2 de la LRAU, formula el municipi des de la representativitat que li conferix la seua legitimació democràtica, cal estimar que des del punt de vista autonòmic res cal dir, i es pot procedir a l'aprovació definitiva del document.
  
Quart
  
De conformitat amb el que establixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director General d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports o bé sotmetre la seua proposta a dictamen previ de la Comissió Territorial d'Urbanisme, dictamen que, en el cas de municipis de menys de 50.000 habitants, tindrà directament efectes de resolució d'execució.
  
En virtut de tot el que s'ha exposat anteriorment, la Comissió Territorial d'Urbanisme de Castelló acorda aprovar definitivament la modificació puntual número 32 del Pla General de l'Alcora.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.
  
Castelló, 30 de setembre de 2002.- El secretari de la Comissió Territorial d'Urbanisme: Fernando Renau Faubell.